钦定古今图书集成/明伦汇编/交谊典/第056卷 > 《宾之初筵五章》
## 钦定古今图书集成/明伦汇编/交谊典/第056卷 > 《宾之初筵五章》

卫武公饮酒悔过而作此诗。

宾之初筵，左右秩秩。笾豆有楚，殽核维旅。酒既和旨，
饮酒孔偕。钟鼓既设，举酬逸逸。大侯既抗，弓矢斯张。
射夫既同，献尔发功。发彼有的，以祈尔爵。

籥舞笙鼓，乐既和奏。烝衎烈祖，以洽百礼。百礼既至，
有壬有林。锡尔纯嘏，子孙其湛。其湛曰乐，各奏尔能。
宾载手仇，室人入又。酌彼康爵，以奏尔时。

宾之初筵，温温其恭。其未醉止，威仪反反。曰既醉止，
威仪幡幡。舍其坐迁，屡舞仙仙。其未醉止，威仪抑抑。
曰“既醉止，威仪怭怭。是曰《既醉》，不知其秩。”

宾既醉止，载号载呶。乱我笾豆，屡舞僛僛。是曰“《既醉》，
不知其邮。”侧弁之俄，屡舞傞傞。既醉而出，并受其福。
醉而不出，是谓伐德。饮酒孔嘉，维其令仪。

凡此饮酒，或醉或否。既立之监，或佐之史。彼醉不臧，
不醉反耻。“式勿从谓，无俾大怠。匪言勿言，匪由勿语。
由醉之言，俾出童羖。三爵不识，矧敢多又。”